Edirne

**Edirne** (grčki: *Αδριανούπολη* [*Adrianoúpoli*], bugarski: *Одрин* [*Odrin*], srpski: *Једрене / Jedrene*, makedonski: *Eдрене* [*Edrene*], albanski: *Edrene*) je glavni grad istoimene provincije Edirne na sjeverozapadu 
Turske od 148 474 stanovnika.

Grad je osnovan (zapravo dograđen) 125. pod imenom **Hadrianopolis** (grčki: Aδριανούπολις) po imenu rimskog cara Hadrijana.

Sve do 1930. grad se zvao **Adrianopol** tad mu je novim zakonom o poštanskom prometu promjenjeno ime u današnje *Edirne*. Po balkanskim krajevima grad je bio poznat i kao **Drinopolje**, **Jedrene** ili **Odrin**.

## Geografija
Edirne leži u evropskom dijelu turske regije Marmara na sjeveru Trakije, blizu granice sa Bugarskom (20&nbsp;km) i Grčke (7&nbsp;km), udaljen 220 kilometara zapadno od Istanbula. Grad se prostire po plodnoj Trakijskoj ravnici, na mjestu gdje se rijeka Tundža uliva u rijeku Maricu. Jedan od najznačajnijih spomenika u gradu je džamija Selimija iz 1575. koja je 2011. uvrštena na UNESCO-vu Listu mjesta svjetske baštine u Evropi

## Historija
 
Po priči iz grčke mitologije, Edirne je podigao Orest, sin kralja Agamemnona, kao grad **Orestias**, na ušću rijeke Tundže tadašnjeg Hebrusa u rijeku Maricu, tadašnju rijeku Ardiscus (Arda).

Po stvarnim historijskim podatcima, grad je osnovao rimski car Hadrijan pod imenom *Hadrianopolis* na mjestu starijeg tračkog naselja **Uskudama**. Ovaj novi grad postao je glavni grad rimske provincije Haemimont (Trakija) . 
Hadrianopolis je zbog svog prirodnog položaja, granice između dva kontinenta bio poprište 16 velikih povjesnih bitaka.

Kod Hadrianopolisa je Konstantin Veliki pobijedio Gaj Valerija Licinijana 323. godine, a tu su Vizigoti pobijedili i ubili Valensa 378. godine. Godine 813. grad je orobio bugarski kan Krum koji je preselio njegovo stanovništvo sjeverno preko Dunava u tadašnje bugarske zemlje. Godine 1205. bugarski car Kalojan pobijedio križare Latinskog carstva Balduina u bitci kod Adrianopola. Despot Epira Teodor Komnen, zauzeo je *Adrianopolis* 1227. godine, ali je tri godine kasnije poražen od bugarskog cara Ivana Asena II. u bitci kod Klokotnice.

Sultan Murat I. zauzeo je grad 1365. godine, nakon zauzeća grad je bio glavni grad Otomanskog carstva od 1365. do 1453. godine ( sve do zauzeća Konstatinopolisa).
 
U vrijeme Osmanske vlasti Adrianopol je bio glavni grad istoimene turske pokrajine (i grad i pokrajina danas se zovu Edirne), koja je tada imala oko 960.000 stanovnika. Tadašnji Adrianopol imao je razvijenu trgovinu vunenim tkaninama, svilom, tepisima i poljoprivrednim proizvodima.
Grad je 1905. godine doživio katastrofalan požar. Te iste godine imao je 80 000 stanovnika, od toga je 30 000 stanovnika bilo islamske vjeroispovjesti (Turci, Albanci, Romi) te; 22.000 Grka, 10.000 Bugara, 4000 Armenaca, 12.000 Židova i 2000 neoprijedjeljenih građana.

Grad su okupirale ruske jedinice 1829. god. za vrijeme Rusko-turskog rata 1828.-1829., tu je sklopljen te iste godine i Mirovni ugovor iz Jedrena. Rusi su ga grad osvojili i 1878. godine ali su se nakon Sanstefanskog ugovora povukli.

Za Prvog balkanskog rata Bugari su nakon duge opsade uz pomoć srpske vojske osvojili grad 26. marta 1913. godine, ali su ga u Drugom balkanskom ratu Turci opet zauzeli 22. jula 1913. Nakon Prvog svjetskog rata grad je nakratko pripao Grčkoj, ali je 1922. po potpisivanju primirja nakon Grčko-turskog rata 1919.-1922. u gradu Mudanya ponovno pripojen Turskoj, ovo stanje potvrđeno je Mirovnim ugovorom iz Lausanne 1923. godine.
* Sultan Mehmed II., osvajač Konstantinopolisa, rođen je u Edirneu.
* Iranac Bahá'u'lláh, osnivač vjerskog pokreta Bahá'í, živio je protjeran u Edirne od 1863. do 1868. godine.

## Kultura i gradske znamenitosti
 
Edirne je ulazni grad u Tursku, u njezinom evropskom dijelu. To je grad brojnih džamija od kojih je najpoznatija Selimija, podignuta 1575. godine od strane velikog turskog graditelja Mimara Sinana. Ova džamija ima najviše minarete u Turskoj sa svojih 70.9 metara.

Poznata građevina je Vjersko bolnički kompleks (Külliye) Bajazida II., danas dio Univerziteta Trakija. Edirne je bio i grad brojnih i lijepih karavansaraja, od kojih su najpoznatiji; Rustem pašin i Ekmekcioglu Ahmet paše, podignuti u 16. vijeku.

Od kršćanskih spomenika, značajne su dvije bugarske crkve; Sv Đorđa (iz 1880. god.) i Sv. Konstantina i Helene (iz 1869. god. ) koje su jedini kršćanski vjerski objekti u funkciji danas.
* Svake godine u junu se održavaju igre tradicionalnog hrvanja (nauljenih hrvača) - Kırkpınar, ove igre imaju uz Olimpijske najveći historijski kontinuitet.

## Obrazovanje
Od 1982. u gradu djeluje Univerzitet Trakije, koji pohađa do 32.000 studenata.

## Reference

## Vanjske veze

* ''Edirne'' 
* Gradska internet prezentacija